סוס פרא (סרט)

סוס פרא (באנגלית: Spirit: Stallion of the Cimarron) הוא סרט הנפשה של אולפני ההנפשה של דרימוורקס, שעלה לאקרנים ב-24 במאי 2002 והיה מועמד לפרס אוסקר לסרט המונפש הטוב ביותר לשנת 2002. את הסרט ביימו קלי אסבורי ולורנה קוק, והוא היה לאחד מסרטי האנימציה הידנית האחרונים שהופקו בתעשיית הקולנוע ההוליוודית. ב-2017 אולפני ההנפשה דרימוורקס הוציאו סדרת המשך לסוס פרא בשם "ספיריט: לרכוב חופשי", כאשר בשנת 2021 יצא לאקרנים הסרט "ספיריט: לחופש נולד" שבוסס עליה. עלילת הסרט מתרחשת בארצות הברית, בתקופת "המערב הפרוע", ומגלמת בה את היריבות בין הבוקרים האמריקאים לאינדיאניים המקומיים. סיפור הסרט סובב סביב סוס מוסטנג שנולד כסוס פרא, בשמורת טבע באזור "המערב הישן" של ארצות הברית, ובה חי עם העדר אליו משתייך. הסוס נהנה מחייו כסוס פרא, ומן היתרונות הגלומים בהם, בדמות החופש והחירות, המאפשרים לו לדהור להנאתו במרחבים הפתוחים. משבוגר הסוס, הוא נחטף בידי בוקרים אמריקאיים, אשר מביאים אותו למתקן צבאי, בו מנסים לאלף ולביית אותו, אך לשווא – הסוס עיקש וקנאי לחירותו, ולא ייכנע לניסיונות להפכו לסוס מבוית. במהלך שהותו של הסוס באותו מתקן צבאי, הוא פוגש באינדיאני צעיר בשם 'גל קטן', אשר מוחזק בידי הבוקרים כשבוי, כאשר הוא כפות לעמוד הממוקם לצד מכלאתו של הסוס. בשיתוף פעולה מצליחים האינדיאני הצעיר והסוס להשתחרר ולחמוק מיד הבוקרים. הסוס הקנאי לחירותו, ממהר לחשוב שהצליח לצאת סוף סוף לחופשי, ושכעת יוכל לשוב לעדרו, אך להפתעתו, מוביל אותו האינדיאני אל מחנה שבטו, שבט הלאקוטה. במחנה פוגש הסוס בסוסה צעירה ויפה השייכת לגל קטן בשם טל, והשניים מתאהבים. האינדיאני הצעיר מנסה אף הוא לביית את הסוס, ולהפכו לסוס רכיבה, אך במהרה מגלה שכל נסיונותיו מועדים לכישלון, והסוס הכמה לחירות לא ניתן לביות. האינדיאני הרחום מחליט לשחרר אות הסוס, ושוב, הוא נהנה מאשליית החופש החמקמק. הסוס מציע לסוסתו האהובה שתצטרף אליו ותבוא לחיות לצדו בעדרו החופשי, אך היא אינה יכולה לעזוב את גל קטן. בדרכו אל החופש, הסוס שומע קולות קרב עולים מהכפר האינדיאני, שם תוקפים האמריקאים את התושבים. במהלך הקרב נפצעת טל הסוסה, וסוס המוסטנג נלקח בשבי. אחרי תלאות רבות שעוברים הוא והאינדיאני הצעיר אל מול הבוקרים, בסופו של דבר הוא מצליח להשתחרר ולחזור לעדר מולדתו, יחד עם אהובתו. הסרט אינו כולל מלל רב. רק בני האדם המוצגים בו, ולא החיות, מדברים, וגם הם לא מוצגים בשיחות ודיאלוגים נרחבים, כי אם בשיחות והערות קצרות בלבד. לאורך הסרט נשמעים מונולוגיי קריינות, המתארים את מחשבותיו של סוס המוסטנג. שחקני הקול בגרסת המקור האנגלית: מאט דיימון – סוס הפרא (קריינות) ג'יימס קרומוול – הקולונל דניאל סטודי – גל קטן צ'ופר ברנט – סמל אדם ג'יימס לבו – מרפי (מנהל הרכבת) ריצ'רד מקגונגל – ביל מאט לווין ג'ו רוברט קייט – ג'ייק צ'ארלס נפייר – רוי זאק מקלרון – מחבריו של גל קטן מייקל הורס – מחבריו של גל קטן דונלד פולילאב – אחראי עצירת הרכבת שירה: בראיין אדמס (שגם חיבר את השירים) הסרט הופץ בישראל גם בגרסה עברית, שבוימה והופקה על ידי שפרירה זכאי. על הניהול המוזיקלי בגרסה זו היה אחראי רוני וייס. קולות הגרסה העברית: טל מוסרי – סוס הפרא (קריינות) זיו זוהר מאיר – גל קטן צביקה שוורצברג – קולונל אלון אופיר – סמל אדמס שמוליק טנא – מרפי אליענה מגון – ילדה אינדיאנית בתפקידים משניים – איציק סיידוף, יורם יוספסברג, עפרון אטקין, גיל זמק, יהויכין פרידלנדר. שירה: מומי לוי מדיה וקבצים בנושא סוס פרא בוויקישיתוף אתר האינטרנט הרשמי של סוס פרא (באנגלית) "סוס פרא", במסד הנתונים הקולנועיים IMDb (באנגלית) "סוס פרא", באתר נטפליקס "סוס פרא", באתר AllMovie (באנגלית) "סוס פרא", באתר Rotten Tomatoes (באנגלית) "סוס פרא", באתר Box Office Mojo (באנגלית) "סוס פרא", באתר Metacritic (באנגלית) "סוס פרא", במסד הנתונים הקולנועיים KinoPoisk (ברוסית) סוס פרא, במיזם "אישים" לתיעוד היצירה הישראלית